Ontsnaptes in ander provinsie aangekeerDavid Ramahlo, een van die verdagtes wat ontsnap en weer in hegtenis geneem is. Foto: SAPD Twee vermeende misdadigers wat Dinsdag in Burgersfort in Limpopo ontsnap het, is Woensdagaand weer in hegtenis geneem. Lt.kol. Moatshe Ngoepe, woordvoerder van die polisie, het gesê Moses Ngwatle (39) en David Ramahlo (30) het in die Burgersfort-streekshof op aanklagte van huisbraak en diefstal verskyn. Op pad terug na die Leboeng-polisiestasie het die twee mans, wie se hande geboei was, uit die polisiemotor gespring toe die motor by ŉ verkeerslig stilgehou het. Hulle het verdwyn voordat die polisiebeamptes iets kon doen. Volgens Ngoepe het die polisie ŉ wenk uit die gemeenskap ontvang wat daartoe gelei het dat die twee verdagtes in die Matibidi-gebied in Mpumalanga in hegtenis geneem is. Ngoepe het gesê die omstandighede rondom die mans se ontsnapping word steeds ondersoek. Hulle sal binnekort weer in die hof verskyn op aanklag van ontsnapping uit wettige aanhouding.